biglam/state-archives-assyria-letters huggingface dataset:
SAA 10 289 — letter from Urad-Gula to  (Kuyunjik (Nineveh), reign of Esarhaddon)
ana šarri bēlīya urdaka Urdu-Gula lū šulmu ana šarri bēlīya ilāni ammar ša ūmu annīu šarru bēlī iplahūni ina dēni ša šarri Aššur-bani-apli u Šamaš-šumu-ukin adanniš adanniš lizzizu dullu annīu gabbīšu ammar šarru ūm 22-KAM₂ u ūmu annīu ēpušūni aninnu gabbu nussaṣbit u ṭuppāni issēniš nissaṭar šû issu pān magādi u baṣāri ina muhhi memmēni lā iqrib u ūm 22-KAM₂ kî šarru irʾubūni aninnu ša šapla ili ni-x+x x x ša muʾāte issi libbīni niddubub u šû ina bēt ina pān x+x x x x x x-ri-ni karāni x x+x x x x x x x x x la x x x x x x x x x-šu-ni x+x x x x x x guzippī pāniʾūte ša ūm 22-KAM₂ u ša ūmâ ērubūni gulēnī kitê maklilī x x-šu₂ ammar gabbunni x x x inašši lā ana rab āšipi lā ana Adad-šumu-uṣur issīšu ukallam u anennu issi ahinni rāqte nētalia batqu ša guzippīni ina libbi mīni nikṣur issu ayāka niššia igrē ša ammar ṣeheršu anīnu lā maṣṣānīni u šarru ūda kî mehrēšu anennūni x udēʾāni issu pānēšu Balassu Aplaya ina libbi abīšu ša šarri ana x x u Adad-šumu-uṣur ittitissu x x x x x+x-šu₂-nu u₂-x x x x x x x x x x issi ahinni rāqte issu x x x x x x x x x x x x+x-u ina libbīšu laššu x x x x x x
SAA 10 290 — letter from Urad-Gula to  (Kuyunjik (Nineveh), reign of Esarhaddon)
ana šarri bēlīya urdaka Urdu-Gula lū šulmu ana šarri bēlīya adanniš Nabu Marduk ana šarri bēlīya adanniš adanniš likrubu ina muhhi nēpešē ša Abi ša šarru bēlī iqbûni mā epša ana ūme neppaš amēlu ša ina muhhi pî ša bēlēšu idūlūni ilāni šēdu danqu iddunūšu hūlu danqu irraddīšu x x x šarru ṭābtušu issi libbīni lā nidabbub kettu ṭēmu liškunu kayamāni lušēribunāši ina muhhi ša šarru bēlī iqbûni mā mannu āšipī issikunu ibašši Nabu-leʾutu māršu u anāku ūmâ Adad-šumu-uṣur ina muhhīni illaka dullīni emmar ušahkamannāši qanni ahēʾiš nizzaz neppaš anāku ina muhhi annî šû ana šarri bēlīya assapāra Nabu-leʾutu māršu udēšunu šumma šalme lā šalme mannu ukânšunu u anāku o ātamar māršu annî ina libbi barār ṣahūrānūtu šû issišunu azzāza dullu nušallam o neppaš urammašunû udēšunūni
SAA 10 123 — letter from Nabu’a of Ashur to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Nabuʾa Aššur Šamaš Bel Nabu ana šarri bēlīya likrubu ṣumrāt libbi ana šarri bēlīya lušakšidu maṣṣartu nittaṣar ūm 14-KAM Sin Šamaš ahēʾiš ētamru
SAA 10 127 — letter from Nabu’a of Ashur to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Nabuʾa Nabu Marduk ana šarri bēlīya likrubu ūm 07-KAM ša Kislimi šēlubu ina Libbi-ali ētarba ina kirie ša Aššur ina būrti ittuqut ussēlūni iddūku
SAA 10 301 — letter from Nabu-naṣir to  (Kuyunjik (Nineveh), reign of Esarhaddon)
ana šarri bēlīya urdaka Nabu-naṣir Nabu u Marduk ana šarri bēlīya adanniš likrubu šulmu adanniš adanniš ana piqitte ša Belet-parṣi libbi ša šarri bēlīya adanniš lū ṭābšu ša piqitte ša Belet-parṣi šarru bēlī mār marʾīšu ina burkēšu lintūhu paršumāte ina ziqnīšunu lēmur
SAA 10 176 — letter from Marduk-šumu-uṣur to  (Kuyunjik (Nineveh), reign of Esarhaddon)
ana šarri bēlīni urdānīka Marduk-šumu-uṣur Naṣiru Aqaraya Nabu Marduk ana šarri bēlīni likrubu dullīni ina libbi qirsi ibašši šarru bēlīni ana Sasi ṭēmu liškun lušēṣûnāši memmēni lā urammannāši lā nuṣṣa
SAA 10 211 — letter from Adad-šumu-uṣur to  (Kuyunjik (Nineveh), reign of Esarhaddon)
ana ikkāri bēlīya urdaka Adad-šumu-uṣur Nabu Marduk ana ikkāri bēlīya likrubu kīma ana qirsi ittalku ina libbi kikkisi ētarbu issu ammāka isahhurūni gallābu errab
SAA 10 333 — letter from Bani to  (Kuyunjik (Nineveh), reign of Esarhaddon)
ana šarri bēlīya urdaka Bani lū šulmu adanniš adanniš ana šarri bēlīya Inurta u Gula ṭūb libbi ṭūb šīrāni ana šarri bēlīya liddinu ina muhhi Nabu-nadin-šumi ša šarru bēlī išpuranni mā ana mīni tasalli ana šarrê bēlīya asalli Bel Nabu ilāni ša utakkilūkāni šunu ubtalliṭuššu Belet-balaṭi ilka damqu ša ūmāti arkāti šībūtu littūtu šulmu balāṭi ana šarri bēlīya taddanūni šî qāssu taṣṣabat ina libbi ili u šēdi ša šarri bēlīya ibtalaṭ
SAA 10 002 — letter from Nabu-zeru-lešir to  (Kuyunjik (Nineveh), reign of Esarhaddon)
ana ikkāri bēlīya urdaka Nabu-zeru-lešir lū šulmu ana bēlīya Nabu u Marduk ana bēlīya šanāti maʾdāte likrubu ittāti lū ša šamê lū ša kaqqiri lū ša Šumma-izbi ammar šināni assaṭar ina battatāya mahar Šamaš ussadbibšunu ina karāni šaqiu ina mê ramku ina šamnī paššu iṣṣūrāti ammūte ussabšil ussākilšunu šar pūhi ša Mat-Akkadi ittāti ittahranni issisi mā mīnu ittu laptu ina libbīšu šar pūhi tušēšiba u idabbub mā ina pān ikkāri qībi mā ina bādi ša ūm x-KAM₂ mā karānu nissiti ṭaʾtāti Ṣallaya ana Nabu-uṣalli urdīšu ittidin ina libbi ina muhhi Nikkal-iddina ina muhhi Šamaš-ibni ina muhhi Naʾdi-Marduk issaʾal mā ina muhhi šabalkute ša māti iddubub mā bēt dūrāni ina battatāya ṣabbita mā naṣru šû ina pān ikkāri lū lā izzaz mā ana Nabu-uṣalli urdīšu lišʾulu mā šû gabbu idabbub
SAA 10 329 — letter from Ikkaru to  (Kuyunjik (Nineveh), reign of Esarhaddon)
ana šarri bēlīya urdaka Ikkaru lū šulmu ana šarri bēlīya adanniš adanniš Nabu u Marduk ana šarri bēlīya likrubu Inurta u Gula ṭūb libbi ṭūb šīrāni ana šarri bēlīya liddinu ina muhhi {1}x x+x ša šarru bēlī o išpuranni mā dilpa issēšu adallip issēšu ana pāni lā illak šarru bēlī lū ūdi kî mariṣūni urkēte šarru ana hīṭīni lū lā išakkan marhiṣī 02 u 03 ētapaš ṭūbu libbi lā ēmur
SAA 10 358 — letter from Mar-Issar to  (Kuyunjik (Nineveh), reign of Esarhaddon)
ana šarri bēlīya urdaka Mar-Issar lū šulmu ana šarri bēlīya Nabu u Marduk ana šarri bēlīya likrubu ūmē arkūte ṭūb šīri u hūd libbi ilāni rabiūti ana šarri bēlīya lišruku ina muhhi x x x x x x x ša ina pānīti ana šarri šarru bēlī kî ša ilaʾʾûni lēpuš ūmâ malṭuru ša ina libbi egerti pānīti šarru bēlī ušašmûni ina muhhi kigalli ša Tašmetu assaṭar ṣalamāni ša šarri bēlīya ina muhhi kigalli imittu šumēle ussazâzi šarru bēlī lū ūdi iqabbiʾu mā maṣṣartu ša Sin Eluli urkî ušettaq ina Tašriti pān šakāni šakin ūm 03-KAM₂ ša Eluli
SAA 10 001 — letter from Nabu-zeru-lešir, Adad-šumu-uṣur, Nabu-šumu-iddina, Urad-Ea, Issar-šumu-ereš to  (Kuyunjik (Nineveh), reign of Esarhaddon)
ana ikkāri bēlīni urdānīka Nabu-zeru-lešir Adad-šumu-uṣur Nabu-šumu-iddina Urdu-Ea Issar-šumu-ereš lū šulmu ana bēlīni x x+x ti x x x x x x x x-šu₂ x+x x x x x ana Ninua nillak
SAA 10 347 — letter from Mar-Issar to  (Kuyunjik (Nineveh), reign of Esarhaddon)
ana šarri bēlīya urdaka Mar-Issar lū šulmu ana šarri bēlīya Nabu u Marduk ana šarri bēlīya likrubu ūmē arkūte ṭūb šīri u hūd libbi ilāni rabiūti ana šarri bēlīya lišruku ina muhhi attalî Sin ša šarru bēlī išpuranni ina Akkad Barsip u Nippur maṣṣartu ittaṣru kî ša ina libbi Akkad nēmurūni ahēʾiš ētapla lilissu erû issaknu tādirti x+x x x x x x x x x x x x x x x x x x x x x x x x attalî ki x x x x x ša iškunūni piširšu x x x ša ina ṭuppi šaṭirūni x x x attasha issi egerti annīti ana šarri bēlīya ussēbila u kî ša šarru bēlī išpuranni maṣṣartu ša attalî Šamaš anaṣṣar šumma issakan šumma lā iškun mīnu ša šītīni ana šarri bēlīya ašappāra attalî Sin annî ša iškunūni mātāti ultappit lumanšu gabbu ina muhhi Mat-Amurri iktemir Mat-Amurru Mat-Hattu šanīš Kaldu ana šarri bēlīya šulmu u ana maṣṣarti lū lā išīṭu namburbêšu ana šarri bēlīya lēpušu
SAA 10 357 — letter from Mar-Issar to  (Kuyunjik (Nineveh), reign of Esarhaddon)
ana šarri bēlīya urdaka Mar-Issar lū šulmu ana šarri bēlīya Nabu u Marduk ana šarri bēlīya likrubu ūmē arkūti ṭūb šīri u hūd libbi ilāni rabiūti ana šarri bēlīya lišruku ša šarru bēlī išpuranni mā Elulu dāri urhi annî parṣī lā teppaša mūšu ša ūm 06-KAM₂ Ammu-salam ana Babili ētarba pānātuššu ūm 03-KAM₂ Nabu ittalka ūm 04-KAM₂ ūm 05-KAM₂ ūm 06-KAM₂ bābu pān Bel u Nabu patiʾa niqiāti epša kî unqu ša šarru bēlīya āmurūni ṭēmu assakan rēhti parṣī ša Eluli urhu ša errabanni kî ša šarru bēlī išpuranni eppušu
SAA 10 369 — letter from Mar-Issar to  (Kuyunjik (Nineveh), reign of Esarhaddon)
ana šarri bēlīya urdaka Mar-Issar lū šulmu ana šarri bēlīya Nabu u Marduk ana šarri bēlīya likrubu ūmē arkūte ṭūb šīri u hūd libbi ilāni rabiūti ana šarri bēlīya lišruku pāhutu ša Dur-Šarrukku ina pānīti kunukkēya iptete 10 manê ṣarpi 01-lim 04-me immerē 15 alpāni ša Šimaluʾa u Humhum ittiši ana x x x x ša issēšu ittidin x x x x x anāku x x x x x x x x kunukkēya x x x x x x x x x x x x x x x x x x x x x x x x x pāhāti ša pānātuššu memmēni issu bēt ilāni lā iššiʾu ūmâ šû issīʾat bēt nakkamti ša ili u šarri bēlīya iptete ṣarpu ittiši kīma šakin māti pāhutu ša Ninua u Arbail ṣarpu issu bēt ilāni ittaṣṣu šû lišši nakkantu ša ili u šarri bēlīya šî atâ ubaddudu šarru bēlī ša-qurbūtu taklu lišpura lišʾal luṣṣīṣi amēlu ša ana pāhiti ušadbibūni šipṭu ina libbīšu liškunu lūdiʾu ligruru ulâ makkūri ša ēkurrāte gabbu pāhāti upaṭṭuru šarru bēlī lū ūdi
SAA 10 348 — letter from Mar-Issar to  (Kuyunjik (Nineveh), reign of Esarhaddon)
ana šarri bēlīya urdaka Mar-Issar lū šulmu ana šarri bēlīya Nabu u Marduk ana šarri bēlīya likrubu ūmē arkūte ṭūb šīri u hūd libbi ilāni rabiūti ana šarri bēlīya lišruku ina muhhi gusīgu ša ana šarri bēlīya ašpuranni nuk lā naṣūni 30 abnāti kanku ina qāt mār šiprēya ša ana ēkalli ašpuranni ussēbilūni ina šēdi ša šarri bēlīya ūm 02-KAM₂ naṣa kunukkēšu šalmu attaharšu u 26 ēnāti ša muššāri ša šarri bēlīya 01 manê hurāṣi ša ummi šarri bēltīya Nabu-leʾi ša-qurbūtu ūm 02-KAM₂ ša Abi naṣa kunukku šalmu attaharšu kî ša šarru bēlī išpuranni ana agê ša Nabu eppušu Bel u Nabu ana šarri bēlīya ana ummi šarri u marʾē šarri bēlēya simāti dunqu littūtu u labāri ūmu lišīmu nakrūti ša šarri bēlīya ina qāt šarri bēlīya limniʾu issurri šikin ṭēmi Babili ana šarri bēlīya išappāra mā marʾē Babili ina kurbānī iṣṣeʾūni silāte šina ina tēkīti ša ana šikin ṭēmāni iqbûni mā rēš mugirrīkunu iṣṣa ṣarpu maʾdu ina muhhi marʾē Babili Barsip u Kute ūtussiku ittahru marʾē Babili muškēnūte ša memmēnišunu laššūni killu issaknu ibtikiʾu šikin ṭēmi ṣābāni issu libbišunu uṣṣabbit mā mār šiprānēya ina kurbānī taṣṣeʾa u ana aššiti Ṭabi dayānu issapra mā mutki ina pānīki lū paqid bābu lā uṣṣā asseme mā ana ṣābāni ša ibkiʾūni Ṭabi dayānu ussadbibšunu kî annî šû ṭēmu šarru bēlī lū ūdi
SAA 10 143 — letter from Scribes of Kilizi to  (Kuyunjik (Nineveh), reign of Esarhaddon or Ashurbanipal)
ana šarri bēlīni urdānīka ṭupšarrī ša Kalzi lū šulmu ana šarri bēlīni Nabu Marduk ana šarri likrubu maṣṣartu ša Sin nittaṣar ūm 14-KAM Sin u Šamaš ahēʾiš ētamru šulmu Nabu u Marduk ana šarri likrubu issu pān ilki tupšikki maṣṣartu ša šarri lā ninaṣṣar didabê ṭupšarrūtu lā ilammudu
SAA 10 242 — letter from Marduk-šakin-šumi to  (Kuyunjik (Nineveh), reign of Esarhaddon)
ana šarri bēlīya urdaka Marduk-šakin-šumi lū šulmu ana šarri bēlīya Nabu u Marduk ana šarri bēlīya likrubu ša šarru bēlī iqbûni mā ahīya šēpīya lā mūqāya u mā ēnātēya lā apatti mā marṭāk karrāk ina libbi ša hunṭu šû ina libbi eṣmāti ukillūni ina libbi šû laššu hīṭu Aššur Šamaš Bel Nabu šulmu išakkunu e x x x tabik la x a x x x u₂ muhhi x x x x-ma murussu uṣṣa deʾiq adanniš kettu likteru mīnu ša ṭābūni lēkulu
SAA 10 046 — letter from Balasi to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Balasi lū šulmu ana šarri bēlīya Nabu Marduk ana šarri bēlīya likrubu ina muhhi maṣṣarti ša Sin ša šarru bēlī išpuranni ušettaq lā išakkan ina muhhi maṣṣarti ša Šamaš ša šarru bēlī išpuranni šarru bēlī lā ūda kî daʾnutūni ūmu ša šiʾāri šû udēšu maṣṣartu gamrat ušettaqma lā išakkan
SAA 10 061 — letter from Balasi to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Balasi lū šulmu ana šarri bēlīya Nabu Marduk ana šarri bēlīya likrubu Aššur Bel Nabu ṭūb libbi hūd libbi ana šarri bēlīya liddinu Sin ana dunqi pānīšu issakan kaqqad urhi šû ina muhhi ša šarru bēlī išpuranni ūmu annīu lamīni ina šiʾāri ašappāra dibbī annūti ūmu annīu ana hasāsi lā ṭāba ina šiʾāri ašappāra
SAA 10 058 — letter from Balasi to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Balasi lū šulmu ana šarri bēlīya Nabu Marduk ana šarri bēlīya likrubu ina muhhi āribi ša šarru bēlī išpuranni 1 āribu mimma ana bīt amēli ušērib amēlu šû mimma lā šuātu qāssu ikaššad 1 kasūsu lū āribu mimma ša našû ana bīt amēli šanīš ana pān amēli iddi bītu šî išdihu irašši išdihu nēmelu 1 iṣṣūru lū šīra lū iṣṣūru lū mimma našīma ana ana bīt amēli iddi amēlu šû zittu rabītu ekkal Nabu x Marduk ana šarri bēlīya likrubu balāṭu ūmāti rūqūti šībūtu littūtu ana šarri bēlīya liddinu urdānīya ibašši ina Mat-Rab-šaqe eqlu kiriu ibašši urdāni ša rab šāqê kirâtīya iṣṣahtu ittaṣṣu nišēya uktaššidūni nišē issu qanni ukaššidūni igdurru ihtalqu ilāni lā urammûni ana šarri rēmu liṣbassu ša-maṣṣarti issīya lipqidu dēnī lēpuš
SAA 10 052 — letter from Balasi to  (Kuyunjik (Nineveh), reign of Esarhaddon)
ana šarri bēlīya urdaka Balasi lū šulmu ana šarri bēlīya Nabu Marduk ana šarri bēlīya likrubu ina muhhi mār šarri ša šarru bēlī išpuranni mā iqṭibûni mā ūm 01-KAM₂ bābu lā uṣṣa ūm 02-KAM₂ šû ina libbi qābi ina muhhi ūm 01-KAM₂ ūm 04-KAM₂ ša šarru bēlī išpuranni mā ayu išlim kīlallē šalmūti šunu ūm 04-KAM₂ ūmu eššu niqabbaššu eššēš ūmu eššu kî kaqqad urhi epeš ṭāba ša iqbûni ana šarri mā ūm 01-KAM₂ bābu lā uṣṣa mār šarri ūmâ ina bābê ša qanni uṣṣa šarru mā mār šarri ina pānīya lēruba erābu ina libbi uṣê mīnu qurbu ina muhhi Aššur-mukin-paleya ša šarru bēlī iqbûni ūm 04-KAM₂ ṭāba lillika Šihṭu mār šarri šû baʾil šarūri nāši issu pān mīni lā illaka Sin ina urhi annīe ūmu ussallim
SAA 10 056 — letter from Balasi to  (Kuyunjik (Nineveh), reign of Esarhaddon)
ana šarri bēlīya urdaka Balasi lū šulmu ana šarri bēlīya Nabu Marduk ana šarri bēlīya likrubu ina muhhi pišri ša šume ša šarru bēlī išpuranni mā šarru itti kabtūtīšu iqallil mīnu mā muṭê iššakkunu pišrāte ša šume ša urhāni kî hannīe issēn ana šanie lā mušul ina battatāya pišrātešunu illuku ūmâ šû šumma iqallil pišeršu rību šû udēšu irtūʾab lumnu šû dullu ša rībi lēpušu ilānīka ušettuqu ēpuš Ea ipšur Ea ša rību īpušūni šūtūma namburbû ētapaš ina libbi abbēšu ab abbēšu ša šarri rībû laššu anāku kî qallākūni rībānê lā āmur ilu šû uznī ša šarri uptatti mā upnīšu ana ili lipti mā namburbû lēpuš mā lū etik
SAA 10 048 — letter from Balasi to  (Kuyunjik (Nineveh), reign of Esarhaddon)
ana šarri bēlīya urdaka Balasi lū šulmu ana šarri bēlīya Nabu Marduk ana šarri bēlīya likrubu ina muhhi mār šarri ša šarru bēlī išpuranni mā Ṣalbatanu baʾil Ṣalbatanu adu libbi Ayari baʾil šarūri nāši ina matemma šû kî ina pān šarri errabūni Ṣalbatanu kīma baʾil innû zittinni ina libbi laššû ana kaqqiri ša Subarti lā itūʾāra issēniš lā ina qanni uṣṣa lā memmēni ina qabsi ēkalli ina pān šarri errab mīnu hiṭṭu šumma ina libbi urhi annīe ina pān šarri lā mahir ina Nisanni rēš šatti Sin ūmu ušallam ina Nisanni ina pān šarri lērub
SAA 10 202 — letter from Adad-šumu-uṣur to  (Kuyunjik (Nineveh), reign of Esarhaddon)
ana šarri bēlīya urdaka Adad-šumu-uṣur lū šulmu ana šarri bēlīya Nabu Marduk ana šarri bēlīya likrubu ša šarru bēlī išpuranni mā atâ gabri egerti lā tašpura ina libbi ēkalli ana yābilī šunu ša rab nuhatimmi ušēṣanni ussēli lēʾu ina bēti šû ūmâ annurig lēʾu ammar piširšu anassāha ina muhhi dulli ša rībi asassi x x x x x x riksāni ana Ea u Asalluhi kî annî tariṣ ina muhhi piqittu ša bēt Urdu-Daguna lā iqbûni kî ina libbi anākūni akanni ētarab šīru ātamarma ibaššî ṣehru ša kî hannî lā inneppašūni ūmâ šumma ina pān šarri bēlīya mahir ina šeāri lallik lāmur adu dulli lashura
SAA 10 227 — letter from Adad-šumu-uṣur to  (Kuyunjik (Nineveh), reign of Ashurbanipal)
ana šarri bēlīya urdaka Adad-šumu-uṣur lū šulmu ana šarri bēlīya Aššur Mullissu Sin Šamaš Adad Marduk Zarpanitu Nabu Tašmetu Issar ša Ninua Issar ša Arbail Inurta Inurta Nergal Laṣ ilāni rabiūti ša šamê kaqqiri u ilāni rabiūti āšibūte Mat-Aššur Mat-Akkadi ana šarri bēlīya adanniš adanniš likrubu ṭūb libbi ṭūb šīrāni ūmāti arkāti šebê littūti palê ša nuhši ana šarri bēlīya liddinu šumu u zarʾu perʾu lillidu ana šarri bēlīya liqīšu zīmīka lišmuhu lirappišu ṣulūlī ša šarru bēl šarrāni bēlī išpuranni mā ūmâ libbaka liṭībka ikkaka ahhūr lū lā ikarru ša dabābi annî ṭābti epšite annīte deʾiqte ša ina pān ili amēlūti mahratūni ša šarru bēlī ēpušūni anāku ahhūr ikkī ukarra libbī ušappal akī ša abu ana marʾēšu ēpušūni šarru bēlī ana urdānīšu ētapaš issu bēt nišē ibišiūni mannu šarru ša akī annî ana urdānīšu deʾiqtu ēpušūni u ayu bēl ṭābti ša akī annî ana bēl ṭābtīšu ṭābtu utīrrūni akī hannimma ilāni rabiūti ša šamê kaqqiri ṭābtu deʾiqtu ana līp-līpi ša šarri bēlīya adu šamê kaqquru dārūni lēpušu akī dabābu annīu ṭābu epšitu annītu deʾiqtu ša šarru bēlī ēpušūni ašmûni āmurūni libbī iṭībanni ibtalṭa ammar ša alpāni intiṣi pānīya erqūtu issāmu kî annimma ina libbi dārûte ša šarri bēlīya šarru bēlī luparšimanni akī ša issi šarri bēlīya kēnākūni ina mūti šīmti lamūt šarru bēlī lišpura kî ša ana Dada ukannišūni ana ayāši lukannišūni ana marʾēya šarru bēlī kî annimma riddu liškun šarru bēlī mār marʾēšunu luparšim ša šarru bēlī išpuranni mā atta mār ahhēka mār ah abbēka uptahhirakkunu ina pānīya tazzaza kî hannimma Aššur adu qinnīšu Bel u Nabu adu qinnišunu ilāni rabiūti ša šamê kaqqiri adu qinnišunu šumu zarʾu perʾu lillidu nannābu ša šarri bēlīya lupahhiru ina pānīšunu lušazzizu adu šamê kaqquru dārūni šunu lū mumaʾʾirūte ša kal mātāti akê deʾiq akê ṭāba akê nasiq akê saddur akê kunnu ša šarru bēlī ēpušūni šarru bēlī liṭṭu ēteṣir usumittu izzaqap ana nišē uktallim ina muhhi Nergal-šarrani Nabu-nadin-šumi ahīšu ša šarru bēlī ṭēmu iškunannīni ina gabbi ahīya asseme adi ešrīšu
SAA 10 220 — letter from Adad-šumu-uṣur to  (Kuyunjik (Nineveh), reign of Esarhaddon)
ana šarri bēlīya urdaka Adad-šumu-uṣur lū šulmu ana šarri bēlīya Nabu u Marduk ana šarri bēlīya likrubu ina muhhi šar-pūhi ša šarru bēlī išpuranni mā kî maṣi ūmāti lūšib ina pān attalî Šamaš nussadgil attalû Šamaš lā iškun ūmâ šumma ūm 15-KAM ilāni ahēʾiš emmuru ūm 16-KAM ana šīmte lillik ulâ ina pān šarri bēlīya mahir 01-me ūme lumalli
SAA 10 215 — letter from Adad-šumu-uṣur to  (Kuyunjik (Nineveh), reign of Esarhaddon)
ana šarri bēlīya urdaka Adad-šumu-uṣur Nabu u Marduk ana šarri bēlīya likrubu ina muhhi ša šarru bēlī išpuranni nidallip neppaš lā nišīaṭ kīma lā nidlip lā nēpuš mīnumma ahhūr dullinni ša neppašūni ina muhhi annî libbu ša šarri bēlīya lū ṭāba
SAA 10 212 — letter from Adad-šumu-uṣur, Urad-Ea to  (Kuyunjik (Nineveh), reign of Esarhaddon)
ana ikkāri bēlīni urdānīka Adad-šumu-uṣur Urdu-Ea lū šulmu ana ikkāri bēlīni Nabu u Marduk ana ikkāri bēlīni likrubu dullinni ūmâ ina nubatti ibašši anāku ša haliqti šīri Urdu-Ea ša pān Enlil neppaš ina qirsi nillak dullu ša bīt-rinki ina timāli ētapaš maqalūtu aqṭulu takpirtu nussētiq ana kalî ša annāka āšipu issēšu aptiqid ṭēmu assakanšu muk 06 ūmē šamhir takpirtu dāt annīe tušettāqa
SAA 10 221 — letter from Adad-šumu-uṣur, Marduk-šakin-šumi to  (Kuyunjik (Nineveh), reign of Esarhaddon)
ana ikkāri bēlīni urdānīka Adad-šumu-uṣur Marduk-šakin-šumi lū šulmu ana bēlīni Nabu u Marduk ana bēlīni likrubu ina muhhi ūm 15-KAM₂ ša bēlīni iqbûni mā šar-pūhi ana šīmti lillīki mā anāku ūm 16-KAM₂ kî ša pānītimma dullī lēpuš ūm 16-KAM₂ ṭāba ana epāše kî ša abbēni ana bēlīšunu eppašūni u ikkāru mala šinīšu ēpušūni Bel u Nabu šulmu iškanūni ūmâ kî hannimma nēpuš kî maṣīma lā ṭābūni atâ nikattir u kî ša ṣehrānimma iqbûni mā ana mitgurti ina libbi Inbu-bēl-arhi šaṭir anīnu kî annimma ina qātīni nukāla ina dāti ūm 16-KAM₂ ina libbi ūmāti ṭābāti ṭāba ūm 17-KAM₂ lā ṭāba
SAA 10 217 — letter from Adad-šumu-uṣur to  (Kuyunjik (Nineveh), reign of Esarhaddon)
ana šarri bēlīya urdaka Adad-šumu-uṣur lū šulmu ana šarri bēlīya Nabu Marduk ana šarri bēlīya likrubu šulmu ana piqitte ša bēt kutalli ina muhhi marti ša šarru bēlī išpuranni mā iqṭīa pašuttu šî kaṣirtu iqṭīa martu ana šapliš ittūšib šikinšu annû lā deʾiq ša ana eliš ana šapliš ušēširūni 02 ūmāti zūtu iktarra šulmu šû libbu ša šarri bēlīya lū ṭāba
SAA 10 259 — letter from Adad-šumu-uṣur, Marduk-šakin-šumi to  (Kuyunjik (Nineveh), reign of Esarhaddon)
ana šarri bēlīni urdānīka Adad-šumu-uṣur Marduk-šakin-šumi lū šulmu ana šarri bēlīni Nabu Marduk ana šarri bēlīni likrubu ina muhhi nišē ša šarru bēlīni išpurannāšīni mā lā attunû tušahkāma ayūti ūṣûninni šaniʾūti ša lā ēpušūni ina šiāri lūṣûni lēpušu šarru bēlīni ūda ayʾūti ēpušūni ayʾūti lā ēpušūni aninnu ayāka nūda ina ṣil šarri Bel Nabu lušaʾiddu luṣṣûni lēpušu
SAA 10 190 — letter from Adad-šumu-uṣur to  (Kuyunjik (Nineveh), reign of Esarhaddon)
ana šarri bēlīya urdaka Adad-šumu-uṣur lū šulmu ana šarri bēlīya Nabu Marduk ana šarri bēlīya likrubu ša šarru bēlī išpuranni mā urhu annīu ṭābâ mār šarri mār ina pānīya lēruba ina matimma ṭāba issurri issi šarrimma ana Libbi-ali illak Šabaṭu urhu ṭābu šû ūm 17-KAM₂ ṭāba mār šarri mār ina pān šarri bēlīya lēruba
SAA 10 282 — letter from Nabu-nadin-šumi to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Nabu-nadin-šumi lū šulmu ana šarri bēlīya Nabu u Marduk ana šarri bēlīya adanniš likrubu ina muhhi dulli ša rābiṣi ša šarru bēlī išpuranni mā epuš ūm 13-KAM₂ ētapaš ša dulli gabbu ša ēpušūni artakas aktanak ina pān ša-maṣṣarti aptiqid
SAA 10 277 — letter from Nabu-nadin-šumi to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Nabu-nadin-šumi lū šulmu ana šarri bēlīya Nabu u Marduk ana šarri bēlīya adanniš likrubu ina muhhi ša šarru bēlī išpuranni mā mīnu ša dullunni šupra ina libbi namburbîšu qābi mā ūm 07-KAM₂ ina libbi urigalli uššab takpirāte inneppašanneššu dullušu kî ša marṣu inneppaš ina 07 ūmē šuʾillakkāni ša ina pān ilāni mūšīti u namburbû lumun kalāma issēniš inneppaš 07 ūmē ša ina libbi urigalli kammusūni dalīlīšunu ana ilīšu ištāršu idallal akī issurri šarru iqabbi mā ūmâ epša ūm 08-KAM₂ ṭāba ana epāši
SAA 10 233 — letter from Marduk-šakin-šumi to  (Kuyunjik (Nineveh), reign of Esarhaddon)
ana šarri bēlīya urdaka Marduk-šakin-šumi lū šulmu adanniš ana šarri bēlīya Nabu u Marduk ana šarri bēlīya likrubu Issar ša Arbail ṭūb libbi ṭūb šīri ana šarri bēlīya lū taddin šībūtu littūtu ana šarri bēlīya lū tušabbi ūmāti arkāti ana šarri bēlīya lū taqīš annurig kayamānu dullu eppaš x x+x u šuruptu ša šarri ina libbi issēn bēt qāti ša Libbi-ali pahhurāka issāti ammāti ša šarru bēlī iqbûni ina bēti kammusāni ana akāli šatî u tabāki o ša kaqqidi ina libbi lā ṭāba nēmel maʾdāti šināni issaheʾiš ina libbi kammusāni šummu ina pān šarri mahir ina batti issēt lušēšibūšina ulâ kīma adu libbi ūm 14-KAM₂ nētapaš ina muhhi nārīma lūṣia kî ša dullu neppašūni kî ša šina ina bēt alākunni illakanni kî ša tariṣūni šarru bēlī ana urdīšu lišpura ina pūte nēpuš u ina muhhi amti ammiti ša issešina mīnu ša šarru bēlī iqabbûni issešināmâ dullu ina muhhīša linnepiš ulâ lā x x x x x adi šarru x x x x šummu x x x x x
SAA 10 235 — letter from Marduk-šakin-šumi to  (Kuyunjik (Nineveh), reign of Esarhaddon)
ana šarri bēlīya urdaka Marduk-šakin-šumi lū šulmu adanniš ana šarri bēlīya Nabu u Marduk ana šarri bēlīya likrubu ina muhhi kuzippī paṣūti ša bēlī išpuranni mā kî maṣi ūmāti lukeʾʾil ūm 20-KAM₂ ūm 21-KAM₂ 02 ūmāti maʾad šarru lukeʾʾil ūm 22-KAM₂ qablī irrakkāsa šarru bēlī kî ša kayamānu ina pitti lēpuš ina muhhi šaṭāri ša šarri bēlīya Keni kīma ētamar ina marte imūat Bel u Nabu qātu danqu ana šarri issaknu ina timāli tēgirtu ina muhhi lā dagāli assakan ūmâ addalah addiris
SAA 10 005 — letter from Issar-šumu-ereš to  (Kuyunjik (Nineveh), reign of Esarhaddon)
ana šarri bēlīya urdaka Issar-šumu-ereš lū šulmu ana šarri bēlīya Nabu u Marduk ana šarri bēlīya likrubu ūm 20-KAM₂ ūm 22-KAM₂ ūm 25-KAM₂ ana šakāni ša adê ṭāba ina mat šarru bēlī iqabbûni nušaṣbit liškunu
SAA 10 033 — letter from Issar-šumu-ereš to  (Kuyunjik (Nineveh), reign of Esarhaddon or Ashurbanipal)
ana šarri bēlīya urdaka Issar-šumu-ereš lū šulmu ana šarri bēlīya Nabu u Marduk ana šarri bēlīya likrubu ša šarru bēlī išpuranni mā ūla ina birīt purīdī amēli ettiq ina muhhi ša šapla mugirrê tūṣûni ina muhhi šû šarru bēlī iqabbi mā purīdī amēli purīdī kīma birīt purīdī ša amēli uṣṣa šikkû šû birīt x x x x issurri x+x x x x+x x x x x x x ana ittīma nukal šû šikkû issu šumēli ana imitti ētetiq šapla mugirri ittūṣi ša purīdī amēli ša šarru bēlī iqbûni annīu piširšu 1 šikkû ina birīt purīdī amēli ettiq lū qāt ili lū qāt šarri ikaššassu ahūlamma x Nabayati niqbi atâ lā šarrāni nakrūti šunu šapla mugirri ša šarri bēlīya lā ikannušu